רבים התקשו להאמין להודעה שפורסמה באתר הרשמי של "גאנז אנד רוזס" בבוקר 1 באפריל, 2016. "הלילה. גאנז אנד רוזס, במקום בו הכל התחיל. מספר מוגבל של כרטיסים יימכרו בצהרי היום בשדרות סאנסט בלוס אנג'לס, במקום בו שכנה בעבר חנות טאוור רקורדס. 10 דולר. כרטיס אחד לראש. במזומן בלבד. לא ניתן להעברה. בלי מצלמות באירוע. טרובדור. הערב". באותו זמן, על השלט מחוץ למועדון ה"טרובדור", בו הלהקה נהגה להופיע בתחילת דרכה באמצע שנות ה-80, ובו התגלתה והוחתמה על חוזה הקלטות, נכתב "Not in This Lifetime", ציטוט תשובתו המנומקת של אקסל רוז לשאלת עיתונאי על איחוד הלהקה ב-2012.
על אף התאריך המשטה, ושמועות קודמות על הופעות פתע שלא התממשו, קומץ מעריצים־מאמינים החל להיאסף מחוץ לטאוור רקורדס הישן. עקב פעילותם הערה ברשתות החברתיות מאות נאספו בתור ארוך בציפייה לכרטיסים להופעה הראשונה של הלהקה בהרכבה הקלאסי מאז הופעת הלהקה ב-17 ביולי 1993 בבואנוס איירס, ארגנטינה.
עוד באותו ערב התברר למעריצי הלהקה בכל העולם שזו לא היתה מתיחה. הסולן אקסל רוז, הגיטריסט סלאש והבסיסט דאף מקגן הופיעו יחד על במת ה"טרובדור", לשלישייה המובילה הצטרפו דיזי ריד על קלידים, מליסה ריס כקלידנית שנייה, ריצ'רד פורטוס על גיטרה, ופרנק פרר על תופים (הגיטריסט איזי סטרדלין לא ישתתף באיחוד הלהקה). מלבד מעריצי הלהקה מילאו את המועדון מקושרים ומפורסמים, כגון קייט הדסון, ג'ים קארי, בראדלי קופר, וכריס בראון.
ההופעה נפתחה עם השיר "It's So Easy" וכללה ביצוע ללהיטים "Welcome to the Jungle", "Sweet Child O' Mine", ו-"Knockin' on Heaven's Door". ההדרן נפתח בביצוע ל-"The Seeker" של להקת "המי" וההופעה הסתיימה בשיר "Paradise City". סלאש, שפרש מהלהקה בשנת 1996, ניגן את השירים "Chinese Democracy" ו-"Better" מהאלבום "Chinese Democracy" שיצא שנתיים לאחר מכן, לראשונה על הבמה. למרות שהקהל התבקש לא לצלם את ההופעה, מספר מעריצים תיעדו את המאורע שהציף את הרשתות החברתיות ואתרי המוזיקה.
בהמשך אותו יום, הלהקה הודיעה על סיבוב הופעות האיחוד שלה שמגשר על הסכסוך העמוק בין חברי הלקה ומתאפשר בזכות הצעה של מיליוני דולרים, ויכלול 20 הופעות אצטדיונים בארצות הברית ובקנדה בקיץ הקרוב. החודש מתוכננות ללהקה שש הופעות, שתיים מהן כמובילת פסטיבל קוצ'ילה בקליפורניה.